b'\n_START_ARTICLE_\nDerviniai augalai\n_START_PARAGRAPH_\nDerviniai augalai \xe2\x80\x93 dervas nat\xc5\xabraliai sintetinantys med\xc5\xbeiai, re\xc4\x8diau - \xc5\xbeol\xc4\x97s.\n_START_SECTION_\nPaplitimas\n_START_PARAGRAPH_\nDauguma dervini\xc5\xb3 augal\xc5\xb3 paplit\xc4\x99 tropinio ir subtropinio klimato juostose. Dervos juose susidaro kaip med\xc5\xbeiag\xc5\xb3 apykaitos ekskretai ir kaupiasi stiebo arba lapo sakotakiuose, \xc5\xbeiev\xc4\x97s sak\xc5\xb3 talpyklose, s\xc4\x97kl\xc5\xb3 sakop\xc5\xabsl\xc4\x97se. Dervose yra antiseptini\xc5\xb3 med\xc5\xbeiag\xc5\xb3, kurios saugo augal\xc4\x85 nuo parazitini\xc5\xb3 gryb\xc5\xb3, mikroorganizm\xc5\xb3. Svarb\xc5\xabs yra balzamines dervas kaupiantys derviniai augalai (vaistin\xc4\x97 kopaifera, miramedis). I\xc5\xa1 terpentinin\xc4\x97s pistacijos (Pistacia terebinthus), augan\xc4\x8dios Vidur\xc5\xbeemio j\xc5\xabros srityse, gaunamas Kipro balzamas. Azijos tropinio klimato juostoje augantis benzoinis stirakas (Styrax benzoin) kaupia benzoin\xc4\x99 derv\xc4\x85. I\xc5\xa1 baltojo agatmed\xc5\xbeio (Agathis alba) ir araukarijos (Araucaria australis) gaunamas kopalas, i\xc5\xa1 mastikin\xc4\x97s pistacijos (Pistacia lentiscus) \xe2\x80\x93 mastika._NEWLINE_Lietuvoje augantys svarbiausi derviniai augalai yra pu\xc5\xa1ys, egl\xc4\x97s, maumed\xc5\xbeiai, kadagiai. I\xc5\xa1 j\xc5\xb3 sak\xc5\xb3 gaminama terpentinas, kanifolija, medicinos balzamas. Yra ir dervini\xc5\xb3 \xc5\xbeoli\xc5\xb3, pavyzd\xc5\xbeiui, kai kurios ferulos r\xc5\xab\xc5\xa1ys._NEWLINE_Derv\xc5\xb3 turi visi salieriniai, asi\xc5\xabkliniai, beveik visi magnolijainiai augalai, pipirlap\xc4\x97, tamsioji plaut\xc4\x97, pelkinis p\xc5\xabkelis, balinis ajeras, dirvoninis dobilas, paprastoji juodgalv\xc4\x97, mi\xc5\xa1kin\xc4\x97 notra, islandin\xc4\x97 kerpena ir kiti augalai.'